સેકન્ડ ક્લાસવાળાઓને અન્યાય જ અન્યાય છે. મોટાભાગના શિક્ષકોને પૂછી જોજો. કાં તો તેમને તેમના વર્ગમાં હંમેશાં પહેલા પાંચમાં આવતા વિદ્યાર્થીઓ યાદ રહેશે અથવા તો બીજી-ત્રીજી ટ્રાયલવાળા. વર્ષો પછી કોઇ વિદ્યાર્થી તેમને પગે લાગશે એટલે તરત ઓળખી જશે, ‘અરે છનુડા, તને કેમ ભૂલાય, તું તો મારો હોંશિયાર વિદ્યાર્થી ’ કે પછી એવું પણ બોલી ઉઠે કે ‘અરે મટુડા, તું આટલો મોટો થઇ ગયો પણ સુધર્યો કે નહીં. ભણવામાં ઠોઠ હતો એવો જ ઠોઠ તો નથી રહ્યો ને. ’ પણ , સદા સેકન્ડ ક્લાસ લાવતો વિદ્યાર્થી તેમને વર્ષો પછી મળશે તો શિક્ષક ‘બહુ વિદ્યાર્થી મારા હાથ નીચેથી પસાર થઇ ગયા, બધા યાદ રહેતા નથી’ એવું કહી દેશે. ફર્સ્ટક્લાસ લાવવાવાળા માટે ખાસ ‘સ્ટાર બેચ’ ચાલે છે, નાપાસ થવાની અણી પર હોય કે નાપાસ થઇ ચૂકેલા હોય એમના માટે ‘એક્સ્ટ્રા ક્લાસીસ’ની ગોઠવણ થાય છે. પરંતુ, આ આયોજનમાં બિચારો સેકન્ડ ક્લાસવાળો વર્ગ ઉપેક્ષિત જ રહી જાય છે.